שילוב החרדים בחברה ובכלכלת ישראל או הרס המדינה

ממשלות ישראל לדורותיהן לא השכילו לעסוק בתכנון לטווח ארוך בנושאי השלום, הכלכלה והחברה. אך המחדל החמור ביותר שלהן היה כיצד איפשרו להצמיח "שבט" השונה מהותית משאר חלקי האוכלוסיה, עם שוני גדול אף יותר מהשוני בין היהודים לערבים למרות ההקצנה שחלה בהנהגתם בגלל הסכסוך עם הפלשתינאים, שוני גדול אף יותר מהשוני בין העשירונים התחתונים לעשירון העליון למרות הגדלת אי השוויון בגלל המדיניות הניאו ליברלית, ובוודאי שוני גדול אף יותר מהשוני בין אשכנזים למזרחים שהוא השוני היחידי שהולך ומצטמצם.

החרדים שונים משאר הסגמנטים באוכלוסיה כמעט בכל דבר – בחינוך המדיר את לימודי הליבה ומתמקד כמעט אך ורק בלימודי קודש פונדמנטליסטים שנעצרו אי שם לפני כמה מאות שנים, בתעסוקה עם שיעורי התעסוקה הנמוכים ביותר כי האברכים ממיתים עצמם באוהלה של תורה ואפילו נשותיהם לא מצליחות להשתלב בגלל העדר השכלה מתאימה, בשירות המדינה כאשר הם כמעט ולא מתגייסים לצה"ל או לשירות לאומי ובעוד שלערבים יש אולי עכבות בהתגייסות לצה"ל הנלחם נגד אחיהם הפלשתינאים לחרדים אין שום תירוץ, בשיעורי הילודה שלא תורמים דבר למדינה ורק מכבידים על כלכלתה, בהתסגרות בדלת אמותיהם כמעט בכל תחום, בלבוש, בשפה, באתוס.

זה כמובן לא מחויב המציאות, כאשר בכל מקום אחר בעולם החרדים משתלבים היטב בכלכלה ובשאר התחומים, עובדים, משרתים ותורמים. אם הם היו מיעוט מבוטל כמו כת האיימיש בארה"ב יכולנו אולי לעבור לסדר היום. אך בגלל שיעורי הילודה הגבוהים, בגלל הכוח הפוליטי הרב שלהם במשטר קואליציוני בוודאי בשלטון הימין אך גם בממשלות השמאל, בגלל העוני הרב שלהם, בגלל יחסם המפלה לנשים ולמזרחים ותגובות הנגד של החרדים המזרחים, בגלל ההקצנה ההולכת וגוברת בקרבם המדביקה גם את היהדות הדתית הלאומית הציונית, בגלל הפעילויות המיסיונריות שלהם הגדולות בהרבה בשיעורן מכל פעולה מיסיונירת בנצרות, בגלל חוסר הדמוקרטיה התיאוקרטי, בגלל הכפירה בסמלי המדינה ובימי הזיכרון שלה, והכי חמור בגלל העובדה שמי שמממן התנהגות שערוריתית זאת הם החילונים המקרבים במו ידיהם את קיצה של ישראל הנאורה הדמוקרטית והמשגשגת.

ברור שהשילוב המיוחל לא יקרה כל עוד המשטר הוא כפי שהוא כיום. רק אם יחול שידוד מערכות, איתחול מחדש במסגרת הרפובליקה השניה של ישראל או שינוי דרסטי דומה, ניתן יהיה לבצע את השינוי המיוחל. אין לעשות דבר בכפיה על מנת לא לפגוע בדמוקרטיה. צריך רק להשמיט את הבסיס הכלכלי של הרס המדינה, כי זה לא מותרות אלא "לחיות או לחדול", מה עוד שהחילונים מממנים מכספם את קץ המדינה החילונית והנאורה והשתלטות משטר תיאוקרטי לא דמוקרטי מנוהל על ידי רבנים עם ערכים של ימי הביניים, לא כלכלי, שיבודד אותנו עוד יותר בין מדינות העולם וינתק את יחסינו עם רוב רובו של העם היהודי שהוא חילוני, מסורתי, רפורמי או קונסרבטיבי.

אין לכפות חינוך חילוני על החרדים כמו בברית המועצות, אבל צריך לקבוע כי חינוך חינם יהיה רק לבתי ספר חילוניים כמו בצרפת. לימודי ליבה, שפות, ספרות, מתימטיקה, פיסיקה והסטוריה יצמיחו דור שישתלב בעולם המודרני ואילו לימודי דת מעבר למינימום המתבקש כמדינה של העם היהודי לא תורמים דבר למדינה – לא לרוח ולא לחומר. אין לכפות את מספר הילדים המירבי במשפחה כמו בסין, אבל ניתן בהחלט להגביל את קיצבאות הילדים של הביטוח הלאומי לארבעה ילדים לכל היותר. משפחה של מעבר לארבעה ילדים שהוריהם לא עובדים וממיתים עצמם באוהלה של תורה (הגברים, כי הנשים ממיתות עצמן בעול משק הבית וגם בעבודות מזדמנות) לא תורמת דבר לכלכלה ונופלת למעמסה על שירותי הרווחה. אבל בהחלט יש לחייב שירות חובה של שלוש שנים בצבא או בשירות לאומי לכל אזרחי המדינה – גברים ונשים בני 18 – ובכלל זה חרדים וערבים. גיל הנישואים המינימלי ייקבע לגיל 21, אחרי שירות החובה בצבא ובשירות הלאומי, על מנת שהמשרתים בשירות חובה לא יפלו למעמסה על שירותי הרווחה עם כמה ילדים. וכמובן שרק נישואים אזרחיים יוכרו על ידי החוק כתקפים.

**פירוט הדרכים לאינטגרציה של החרדים**

אם ישראל רוצה להגיע לשורה הראשונה של המדינות הנאורות בעולם, לעשר המדינות המובילות בשגשוג כמותי ואיכותי – בתפוקה גבוהה לנפש, יחס חוב תוצר נמוך, דמוקרטיה, פערים נמוכים, חינוך, בריאות, עוני נמוך, חופש כלכלי ואישי וכו' – עליה לשלב את החרדים בחברה ובכלכלת ישראל שילוב מלא, בהיותם חלק חשוב באוכלוסיה.

על מנת לשלב בצורה מוצלחת את החרדים יש להפריד בין הדת למדינה. צרפת עשתה זאת לפני למעלה ממאה שנה וההפרדה נהוגה בכמעט כל הדמוקרטיות. יהיה איסור בחוק לפעול לחזרה בתשובה כמו שאסורה פעולת המיסיון הנוצרי, כי אנחנו מדינה חילונית שהוקמה עבור העם היהודי ולא עבור הדת היהודית. ישראל תהיה גם, אך לא רק, מדינה של כל תושביה, בנוסף להיותה מדינת העם היהודי ותתן ביטוי למגוון התרבותי של כל חלקי האוכלוסיה.

מעתה ואילך ייאכף שירות צבאי או לאומי של שלוש שנים לגברים ונשים בני 18. כל מי שלא ישרת בצה"ל או בשירות לאומי 3 שנים לא יקבל זכויות אזרח ולא ייהנה מביטוח לאומי, אלא אם כן היה לו פטור רפואי, אך לא פטור מטעמי מצפון, תורתו אמונתו וכדומה. תיאסר בצה"ל הדתה, הופעה נפרדת של גברים ונשים, ותבוטל הרבנות הצבאית. כל מוסדות הדת במדינה לא ימומנו מכפסי משלם המיסים, לרבות מוסדות הרבנות ומוסדות הכשרות, והם יקויימו על בסיס תרומות בלבד. המדינה תכיר רק בנישואים אזרחיים וייקבע גיל מינימלי לנישואים - 21. יפעלו רכבות ואוטובוסים, מוסדות תרבות ובידור, קניונים וחנויות בשבת, כמו בכל מדינה מתוקנת, ולא תהיה כפיה דתית.

חינוך חינם בכל הרמות יהיה רק בבתי ספר חילוניים ובעברית. זה נהוג בצרפת ובמדינות חילוניות רבות ומי שירצה ללמוד בבתי ספר דתיים, ישיבות ובכל מוסד חינוך לא חילוני ולא בעברית יעשה זאת על חשבונו. לא יהיו הקצבות לישיבות ותמיכות בבחורי ישיבה ויהיה עליהם לעבוד כבארה"ב, צרפת ואנגליה. כל בוגר תיכון ישלוט ברמה של שפת אם בעברית, אנגלית וערבית וילמדו בבתי הספר לימודי מורשת של תנ"ך ותלמוד, במינון שלומדים בבתי הספר החילוניים. כמו כן ילמדו מורשת של העמים האחרים שחיים בישראל, וכמובן מורשת יהדות המזרח.

תינתן קצבת ילדים רק עד הילד הרביעי. מי שרוצה ללדת יותר ילדים יואיל לעשות זאת על חשבונו. ריבוי ילדים פוגע בשגשוג המדינה והמשפחה. כל זוג יהיה רשאי ללדת ילדים כראות עיניו, אך המדינה תסייע רק למספר הילדים התורם לשגשוג המדינה ויאפשר ריבוי אוכלוסיה סביר, מיעוט מקרי סעד ועוני, חינוך ובריאות נאותים.

לא יהיו קואליציות עם דתיים כי יהיה איסור לקיים מפלגות דתיות, או מפלגות על בסיס דת ועדה. אם ינסו לעקוף זאת, העניין ייבחן על פי המצע של המפלגה, נוהגיה, והרכב חברי הכנסת שיכללו אחוז סביר של נשים וחילוניים. כל מפלגה שקיימת על בסיס דת או לאום מקצינה עם השנים כפי שאנו רואים בש"ס, אגודת ישראל וברשימה המאוחדת, כפי שראינו בעבר בכל העולם כשהיו מפלגות דתיות ולאומיות. המדינה תאפשר קיום מטבחים כשרים ולא כשרים בכל מוסדותיה, לרבות צה"ל, והפיקוח על הכשרות יבוצע על ידי משרד הבריאות, כמו הפיקוח התברואתי על מוצרי מזון ולא הרבנות ובכך יישמט גורם מכריע לכוחה של הרבנות וגורם פוטנציאלי לשחיתות.

מכיוון שהמדינה לא תממן את הרבנות, כל זרם ביהדות ימומן רק מתרומות ובכך לא תהיה העדפה לזרם אורתודוקסי וכל הזרמים יהיו שווים בפני החוק, אם כי יוכרו רק נישואים אזרחיים. ייאסר על רבנים, קאדים או כמרים להשיא זוגות שלא הגיעו לגיל 21 ובכל מקרה נישואים אלה לא יבואו במקום הנישואים האזרחיים. התמיכות בבתי מלון ובמוסדות הזכאים לתמיכת המדינה יהיו גם אם יקיימו מטבח לא כשר. אין להפוך את הכשרות לברירת המחדל של כל מטבח בצבא ובבית מלון. מי שחפץ לאכול אוכל לא כשר יהיה רשאי לעשות זאת בצבא, בבתי מלון, במשרדים ממשלתיים ובמסעדות, אבל יש לתת אפשרות למי שרוצה לאכול כשר לעשות זאת. דמי אבטלה ישולמו רק למי שיהיה מוכן לעבוד. אם חרדי שלמד על חשבונו רק לימודי קודש לא יוכל להשתלב בשוק העבודה הוא גם לא יהיה זכאי לדמי אבטלה, אלא אם כן יהיה מוכן לעבור על חשבון המדינה קורסים מקצועיים שיכשירו אותו להיות אזרח תורם למדינה שיעבוד במקצועות מבוקשים ודרושים בכלכלה מודרנית ומשגשגת.

**סיכום**

נושא שילוב החרדים בכלכלה ובחברה בישראל הופך בשנים האחרונות לבעיה האקוטית ביותר במדינה, דווקא בגלל ההקצנה וריבוי שיעורם בקרב האוכלוסיה. ישראל יכולה להמשיך להתקיים גם אם יימשך הסכסוך עם הפלשתינאים עשרות שנים נוספות בגלל ההקצנה הגוברת בהנהגתם. אך ישראל לא תוכל להמשיך ולהתקיים אם יימשך המצב של חוסר האינטגרציה של החרדים או שנהפוך למדינה תיאוקרטית חשוכה נוסח אפגנטיסטן או אירן, עם אוכלוסיה המהווה מרכיב מהותי שאינה תורמת כמעט דבר לכלכלה, לשירות הלאומי ולחברה. שילוב החרדים במתכונת שתוארה תצמצם בצורה דרסטית את הפערים בחברה ובכלכלה, את שיעורי העוני, תוסיף תקבולי עתק לתקציב המדינה בגלל המיסוי של עבודת החרדים - גברים ונשים - שיצטרפו למעגל העבודה, בגלל צמצום קצבאות הילדים בצורה דרסטית, בגלל תוספת כח האדם בצבא ובשירות הלאומי שיפתרו מצוקת עובדים בבריאות, במשטרה, ברווחה, בחינוך ובתשתיות, בגלל ביטול התמיכה הממשלתית בשירותי הדת ברבנות ובכשרות שיהיו על בסיס תרומות בלבד. זאת היא הערובה העיקרית להפיכת ישראל לאחת מעשר המדינות המשגשגות ביותר בעולם, אם היא תתלווה כמובן ברנסנס אתי וערכי ברוח חזון הנביאים בתנ"ך ולא ברוח הכפיה הדתית, הכשרות, השבת והנידה, שאין להם דבר עם ערכי הנצח של ההומניזם בעם היהודי החפץ חיים.